CELEX: 32022D0706
Language: hr
Date: 2022-05-05 00:00:00
Title: Provedbena odluka Komisije (EU) 2022/706 оd 5. svibnja 2022. o utvrđivanju pravila za primjenu Odluke br. 1313/2013/EU Europskog parlamenta i Vijeća u pogledu kriterija i postupaka za odavanje priznanja za dugotrajnu predanost i izvanredne doprinose Mehanizmu Unije za civilnu zaštitu (priopćeno pod brojem dokumenta C(2022) 2884) (Tekst značajan za EGP)

6.5.2022   
               
               
                  HR
               
               
                  Službeni list Europske unije
               
               
                  L 132/102
               
            
         PROVEDBENA ODLUKA KOMISIJE (EU) 2022/706
         оd 5. svibnja 2022.
         o utvrđivanju pravila za primjenu Odluke br. 1313/2013/EU Europskog parlamenta i Vijeća u pogledu kriterija i postupaka za odavanje priznanja za dugotrajnu predanost i izvanredne doprinose Mehanizmu Unije za civilnu zaštitu
         
            
               (priopćeno pod brojem dokumenta C(2022) 2884)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Odluku br. 1313/2013/EU Europskog parlamenta i Vijeća od 17. prosinca 2013. o Mehanizmu Unije za civilnu zaštitu (1), a posebno njezin članak 32. stavak 1. točku (hb),
         budući da:
         
                     (1)
                  
                  
                     Kako bi se odalo priznanje i počast za dugotrajnu predanost i izvanredne doprinose Mehanizmu Unije za civilnu zaštitu („Mehanizam Unije”), u Odluci br. 1313/2013/EU utvrđeno je da Komisija može dodijeliti medalje relevantnim primateljima.
                  
               
                     (2)
                  
                  
                     Kako bi se dodijelile takve medalje u okviru Mehanizma Unije („medalje Mehanizma Unije”), Komisija bi trebala utvrditi kriterije i postupke za odavanje priznanja za dugotrajnu predanost i izvanredne doprinose Mehanizmu Unije.
                  
               
                     (3)
                  
                  
                     S obzirom na međusektorski pristup pomoći koja se pruža putem Mehanizma Unije, medalje Mehanizma Unije trebale bi se dodjeljivati građanima Unije i državljanima trećih zemalja, uključujući osoblje civilne zaštite, osoblje uključeno u upravljanje katastrofama, vojno osoblje država članica ili osoblje drugih relevantnih tijela. Medalje se mogu dodijeliti fizičkim osobama ili modulima, uključujući interventne timove, timove za tehničku pomoć i potporu („TAST”) i druge kapacitete za odgovor registrirane u Zajedničkom komunikacijskom i informacijskom sustavu za hitne situacije („CECIS”).
                  
               
                     (4)
                  
                  
                     Kako bi se obuhvatile aktivnosti u okviru cijelog ciklusa za upravljanje katastrofama, materijalno područje za koje se odaju priznanje i počast za dugotrajnu predanost i izvanredne doprinose Mehanizmu Unije trebalo bi obuhvatiti aktivnosti prevencije, pripravnosti i odgovora.
                  
               
                     (5)
                  
                  
                     U skladu s člankom 20.a stavkom 3. Odluke br. 1313/2013/EU Komisija bi trebala dodjeljivati dvije vrste medalja: medalje za dugotrajnu predanost i medalje za izvanredne doprinose. Stoga je potrebno utvrditi kriterije prihvatljivosti za dodjelu tih dviju vrsta medalja.
                  
               
                     (6)
                  
                  
                     Budući da su medalje Mehanizma Unije uvedene Odlukom (EU) 2019/420 Europskog parlamenta i Vijeća (2), razdoblje koje treba uzeti u obzir za utvrđivanje prihvatljivosti potencijalnih primatelja medalja trebalo bi se utvrditi uzimajući u obzir datum donošenja te odluke, odnosno 21. ožujka 2019.
                  
               
                     (7)
                  
                  
                     Komisija i države članice trebale bi imati pravo nominiranja potencijalnih primatelja. Sve nominacije trebao bi ocijeniti odbor za dodjelu, koji bi se trebao sastojati od predstavnika Komisije. Odbor za dodjelu trebao bi se sastajati kako bi Komisiji davao preporuke za donošenje odluke o medaljama.
                  
               
                     (8)
                  
                  
                     Kako bi se primateljima na odgovarajući način odala počast, medalje bi im trebalo dodijeliti na službenoj svečanosti, primjerice u okviru Europskog foruma za civilnu zaštitu ili na drugoj službenoj svečanosti na ad hoc osnovi.
                  
               
                     (9)
                  
                  
                     Kako bi se osigurala uključivost i promicala jednakost, pri donošenju odluka o dodjeli medalja trebalo bi uzeti u obzir rodnu ravnotežu i zemljopisnu raspodjelu.
                  
               
                     (10)
                  
                  
                     Kako bi se osigurala transparentnost, Komisija bi trebala voditi registar dodijeljenih medalja Mehanizma Unije.
                  
               
                     (11)
                  
                  
                     Mjere predviđene ovom Odlukom u skladu su s mišljenjem Odbora za civilnu zaštitu iz članka 33. stavka 1. Odluke br. 1313/2013/EU,
                  
               DONIJELA JE OVU ODLUKU:
         
            Članak 1.
            Predmet
            U ovoj Odluci utvrđuju se kriteriji i postupci za dodjelu medalja Mehanizma Unije za civilnu zaštitu kako bi se odalo priznanje i počast za dugotrajnu predanost i izvanredne doprinose Mehanizmu Unije za civilnu zaštitu („Mehanizam Unije”).
         
         
            Članak 2.
            Definicije
            Za potrebe ove Odluke primjenjuju se sljedeće definicije:
            
                        (1)
                     
                     
                        „osoba dobrog karaktera” znači osoba kojoj nisu prethodno izrečene osuđujuće kaznene presude;
                     
                  
                        (2)
                     
                     
                        „iznimna hrabrost” znači čin iznimne hrabrosti ili hrabrosti koja nadilazi granice očekivanog;
                     
                  
                        (3)
                     
                     
                        „iznimne zasluge” znači vrlo visoka razina postignuća, iznad uobičajenog ili očekivanog.
                     
                  
         
            Članak 3.
            Vrste medalja Mehanizma Unije
            
               1.   Komisija dodjeljuje dvije vrste medalja Mehanizma Unije:
               
                           (a)
                        
                        
                           medalje za dugotrajnu predanost;
                        
                     
                           (b)
                        
                        
                           medalje za izvanredne doprinose.
                        
                     
            
               2.   Primatelji medalja nemaju pravo ni na kakvu financijsku korist.
            
            
               3.   Medalje Mehanizma Unije dodjeljuju se najviše jednom istoj fizičkoj osobi odnosno istim modulima, interventnim timovima, timovima za tehničku pomoć i potporu i drugim kapacitetima za odgovor. Mogu se dodijeliti posthumno.
            
         
         
            Članak 4.
            Prihvatljivost
            
               1.   Medalje se mogu dodijeliti sljedećim fizičkim osobama za njihov doprinos Mehanizmu Unije:
               
                           (a)
                        
                        
                           osoblju civilne zaštite i osoblju za upravljanje katastrofama država članica ili država koje sudjeluju u Mehanizmu Unije;
                        
                     
                           (b)
                        
                        
                           članovima drugih nadležnih tijela, subjekata ili tijela koja pridonose djelovanjima u okviru Mehanizma Unije;
                        
                     
                           (c)
                        
                        
                           građanima Unije ili građanima trećih zemalja.
                        
                     Te fizičke osobe moraju biti osobe dobrog karaktera.
            
            
               2.   Medalje se mogu dodijeliti i sljedećim subjektima za njihov doprinos Mehanizmu Unije:
               
                           (a)
                        
                        
                           modulima uspostavljenima u skladu s Odlukom br. 1313/2013/EU;
                        
                     
                           (b)
                        
                        
                           interventnim timovima kako su definirani u članku 2. stavku 4. Provedbene odluke Komisije 2014/762/EU (3);
                        
                     
                           (c)
                        
                        
                           timovima za tehničku pomoć i potporu („TAST”) kako su definirani u članku 2. stavku 5. Provedbene odluke 2014/762/EU;
                        
                     
                           (d)
                        
                        
                           drugim kapacitetima za odgovor iz članka 9. stavka 4. Odluke br. 1313/2013/EU.
                        
                     Ti se subjekti registriraju u Zajedničkom komunikacijskom i informacijskom sustavu za hitne situacije (CECIS).
            
            
               3.   Osoblje Unije na koje se primjenjuju Pravilnik o osoblju za dužnosnike Europske unije i Uvjeti zaposlenja ostalih službenika Europske unije utvrđeni Uredbom Vijeća (EEZ, Euratom, EZUČ) br. 259/68 (4) ne ispunjava uvjete za primanje medalja Mehanizma Unije.
            
         
         
            Članak 5.
            Razdoblje prihvatljivosti
            Razdoblje prihvatljivosti za dodjelu medalja Mehanizma Unije počinje 21. ožujka 2019.
         
         
            Članak 6.
            Medalja za dugotrajnu predanost
            Medalja Mehanizma Unije za dugotrajnu predanost može se dodijeliti prihvatljivim primateljima iz članka 4. stavaka 1. i 2. koji ispunjavaju jedan od sljedećih uvjeta:
            
                        (a)
                     
                     
                        raspoređeni su u najmanje tri navrata u operacijama odgovora u okviru Mehanizma Unije;
                     
                  
                        (b)
                     
                     
                        pokazali su dugotrajnu profesionalnu predanost djelovanjima u području prevencije ili pripravnosti u okviru Mehanizma Unije. Vremenska razdoblja koja su prihvatljivi primatelji posvetili tim djelovanjima smatraju se priznanjem njihove predanosti.
                     
                  
         
            Članak 7.
            Medalja za izvanredne doprinose
            Medalja Mehanizma Unije za izvanredne doprinose može se dodijeliti prihvatljivim primateljima iz članka 4. stavaka 1. i 2. koji ispunjavaju jedan od sljedećih uvjeta:
            
                        (a)
                     
                     
                        pokazali su iznimnu hrabrost, ostvarili iznimne zasluge ili poduzeli čin koji nadilazi ono što bi se razumno moglo očekivati tijekom operacije odgovora u okviru Mehanizma Unije;
                     
                  
                        (b)
                     
                     
                        dali su izniman doprinos razvoju Mehanizma Unije u cjelini.
                     
                  
         
            Članak 8.
            Nominacije
            
               1.   Komisija i države članice Odboru za dodjelu mogu podnijeti nominacije za dodjelu:
               
                           (a)
                        
                        
                           medalje Mehanizma Unije za dugotrajnu predanost na temelju kriterija utvrđenih u članku 6.;
                        
                     
                           (b)
                        
                        
                           medalje Mehanizma Unije za iznimne doprinose na temelju kriterija utvrđenih u članku 7.
                        
                     
            
               2.   Komisija putem Koordinacijskog centra za odgovor u hitnim situacijama redovito preispituje nominacije i izvješćuje Odbor za dodjelu kad su ispunjeni kriteriji iz članka 6.
            
         
         
            Članak 9.
            Odbor za dodjelu i odluka o dodjeli
            
               1.   Odbor za dodjelu osniva se radi preispitivanja nominacija koje podnese Komisija ili države članice u skladu s člankom 8. te daje preporuke Komisiji u vezi s dodjelom medalja Mehanizma Unije.
            
            
               2.   Odbor za dodjelu sastoji se od tri predstavnika Komisije.
            
            
               3.   Komisija saziva Odbor za dodjelu najmanje mjesec dana prije održavanja bilo koje svečanosti iz članka 11. stavka 1.
               Odbor za dodjelu uzima u obzir rodnu ravnotežu i zemljopisnu raspodjelu pri donošenju odluka o dodjeli medalja Mehanizma Unije.
            
         
         
            Članak 10.
            Oduzimanje i odricanje od dodijeljenih medalja Mehanizma Unije
            
               1.   Komisija oduzima bilo koju dodijeljenu medalju Mehanizma Unije u slučaju kaznene presude ili bilo koje nečasne radnje ili radnje koja bi mogla naštetiti interesima Unije.
            
            
               2.   Primatelji zadržavaju pravo odreći se dodijeljene medalje Mehanizma Unije.
            
         
         
            Članak 11.
            Svečanost dodjele medalja Mehanizma Unije
            
               1.   Medalje Mehanizma Unije dodjeljuju se na Europskom forumu za civilnu zaštitu ili na službenim svečanostima na ad hoc osnovi.
            
            
               2.   Predstavnik Komisije predaje medalje Mehanizma Unije primateljima ili njihovim predstavnicima.
            
            
               3.   Ako je primatelj medalje Mehanizma Unije modul, interventni tim, TAST ili drugi kapacitet za odgovor, medalja se predaje se voditelju tima ili njegovu predstavniku koji ju prima u ime odgovarajućeg modula, interventnog tima, TAST-a ili drugog kapaciteta za odgovor.
            
         
         
            Članak 12.
            Dizajn i javni internetski registar
            
               1.   Komisija određuje dizajn i model medalja Mehanizma Unije.
            
            
               2.   Komisija vodi internetski javni registar primatelja medalja Mehanizma Unije.
            
         
         
            Članak 13.
            Nošenje medalja Mehanizma Unije
            Nošenje medalja Mehanizma Unije regulirano je odgovarajućim propisima države primatelja.
         
         
            Članak 14.
            Adresati
            Ova je Odluka upućena državama članicama.
         
         
            Sastavljeno u Bruxellesu 5. svibnja 2022.
            
               
                  Za Komisiju
               
               Janez LENARČIČ
               
                  Član Komisije
               
            
         
         
            (1)  SL L 347, 20.12.2013., str. 924.
         
         
            (2)  Odluka (EU) 2019/420 Europskog parlamenta i Vijeća od 13. ožujka 2019. o izmjeni Odluke br. 1313/2013/EU o Mehanizmu Unije za civilnu zaštitu (SL L 77 I, 20.3.2019., str. 1.).
         
            (3)  Provedbena odluka Komisije 2014/762/EU оd 16. listopada 2014. o utvrđivanju pravila za provedbu Odluke br. 1313/2013/EU Europskog parlamenta i Vijeća o Mehanizmu Unije za civilnu zaštitu i o stavljanju izvan snage odluka Komisije 2004/277/EZ, Euratom i 2007/606/EZ, Euratom (SL L 320, 6.11.2014., str. 1.).
         
            (4)  Uredba Vijeća (EEZ, Euratom, EZUČ) br. 259/68 od 29. veljače 1968. o Pravilniku o osoblju za dužnosnike Europskih zajednica i Uvjetima zapošljavanja koji se primjenjuju na ostale službenike tih Zajednica i uvođenje posebnih mjera koje se privremeno primjenjuju na službenike Komisije (SL L 56, 4.3.1968., str. 1.).